Dainius Dirgėla

GURKŠNIS DANGAUS

Fotohaigos

Viršelis – Diana Ramanauskienė

Nuotraukos – Dainius Dirgėla

ISBN 978-609-8245-10-3

„Naujo vardo“ elektroninių knygų tekstų autorių teisės priklauso šių knygų autoriams; visų kitų kūrybinių darbų autorių teisės atitinkamai priklauso šiuos darbus atlikusiems asmenims. Lietuvoje autorių teisės saugomos Autorių teisių ir gretutinių teisių įstatymo.

www.naujasvardas.lt

2021

Japonų tradicijoje haiga – tai haiku poeto sukurtas japoniško stiliaus piešinys su jo užrašytu haiku. Šiais visuotinės fotografizacijos laikais piešinį dažnai pakeičia fotografija. Tad fotohaiga – nuotrauka, kurią papildo joje įrašytas trieilis. Sustabdyta fotografinė akimirka ir trys eilutės teksto išplečia viena kito erdves, tiek vaizdas, tiek tekstas tarpusavyje suskamba naujai ir netikėtai, skirtingai nei žiūrėtum vien tik į fotografiją ar skaitytum vien tik trieilį. Man fotohaigos – savitas žiūrėjimo į pasaulį būdas, kuriuo stengiuosi pamatyti kuo daugiau jo neišsenkamų sluoksnių.

Dainius Dirgėla

Toli gražu nenaujas vardas lietuvių literatūroje ir fotografijoje – Dainius Dirgėla – savo šeštojoje knygoje skaitytojams ir matytojams siūlo gana naujo žanro – fotohaigos – kūrinių kolekciją. „Gurkšnis dangaus“ – knyga, kurią galima atsiversti vėl ir vėl, ir kiekvienas jos lapas – žodžio ir vaizdo akordas – gali suskambėti vėl naujai, netikėtai.

Dainiaus Dirgėlos fotohaiga nėra nuotrauka, iliustruojanti trieilį, ar trieilis, aprašantis nuotrauką. Ji panašesnė į žodžio ir vaizdo šokį – kartais lyrišką valsą, kartais aistringą tango ar žaismingą džaivą.

Leidėjai

dar vienas juodas / brūkšnys ant balto žiema / dar viena mažiau

vieniša plunksna
atpūsta šiaurės vėjo
žiemos nuojauta

net jei jos nėra
tikėti kad ji yra
burtų lazdelė

ankstyva žiema
šalta bažnyčia šildo
kažkas iš vidaus

pernykštis vynas
atmintyje sulfitų
taninų nuosėdos

nauja patalynė
akina kvepia girgžda
pirmasis sniegas

pirmasis sniegas
pažymėtas grotažyme
#tarpmūsųžiema

iš ledo vanduo / pavasaris po žiemos / kaskart vis kitoks

neiššukuoja
vėjas varnų iš tuopų
krankiantis rytas

ledinės gėlės
mėgsta šaltį: nemerkti
į vandenį

senų pabaiga / naujųjų metų pradžia / po tuo pat sniegu

visos antenos
nukreiptos ing viečnastį
ekrane sniegas

plaktukas vinys / dvi sukryžiuotos lentos / ir abejonė

akmuo ir medis / gyvenimų raukšlelės / tebesišypso

metų pabaiga / kapinėse šnekamės / apie ateitį

dangus įbrėžtas / žemėj ilgas šešėlis / mūsų vienatvė

euras elgetai
auksinio danties šypsnys
vertas milijono

popietės miegas / ilgėjančiais šešėliais / užkloti kūnai

švenčių įkyrus / mirgesys galutinė / stotelė – šviesa

debesys plaukia
arbatos puodelyje
gurkšnis dangaus

apsnigtam take / sniegena nutūpusi / japonų žiema

susitikimas
su pernykšte vasara
ilgas vakaras

vasaros galas / vis siauresnis ruoželis / užeiti šviesai

rudens dargana / tuščiame stadione / vėjo įvarčiai

vėjuotas ruduo / vis ryškesnės spalvos / ruošias išskristi

vis anksčiau temsta / nutrūktgalvė vasara / pavargo būti

perdegė paskutinė / rugpjūčio lemputė / rudens sutemos

geltonais dažais / nutaškyti beržynai / rudens pleneras

kaip greitai ruduo / beldžia į langą tamsoj / sena obelis

paskutiniai lapai
sūpuojasi ant šakų
lapkričio tamsa

žydintis dobilas
lapus metantis klevas
kaip sunku susitarti
koks metų laikas

akinamoj šviesoj / daug ryškesni šešėliai / pažinti save

keltas į kitą
krantą rytoj jau ruduo
kaip ten taip ir čia

ėjimas tamson
slegia pečius vis didyn
kryžiaus šešėlis

išsiskyrimas
neperskaityti laiškai
suteikia vilties

išeiti seniems / nerakinami vartai / ateiti naujiems

keletas štrichų
vaizduotei pažadinti
nežinomas autorius

pamesti raktai / vienas nuo kito tyla / abipus durų

tirpstančiame sniege
laikrodis be rodyklių
pavogtas laikas

vainikai gėlės / žygiuoja į kapines / pergalės diena

pilnos lentynos / pavadinimų tyla / neperskaityta

katės neskaito
poezijos marčėnas
joms tik praeivis

namų areštas / be kaukės be antsnukio / laisvė kalėti

prisiminimai / rūgščių obuolių skonis / iškirstam sode

kalbu su savim / geriausias pašnekovas / tylinčios žuvys

toliaregystė / anapus horizonto / dievo vėjo malūnai

žaisti slėpynes
rasti save tūnantį
trapiame kiaute

tuštuma prieš
tokia pat tuštuma po
naujieji metai

būti nebūti / pirmyn atgal pabiros / vakaro mintys

užversta knyga / atverstas gyvenimas / jokių skirtumų

kaip bėga laikas / pažvelgus į veidrodį / šypsenų raukšlės

pažvelk į dangų / net jei jis dabar kitur / pažvelk į dangų

šventė baigėsi / lietus nuplovė spalvas / vėl kasdienybė

įkyrios mintys / sukant ratą po rato / jokios išeities

išpažintis / kalbu klausausi baudžiu / atleidžiu pats sau

nenutrūkstantys
pašnekesiai su dievu
vienatvė dviese

metai iš metų / niekad nerakinamos / durys į šviesą

ieškoti dievo
nebūtinai danguje
intuicija

jau padaugintos / žuvys laukiam akcijos / raudonam vynui

jūra ir krantas / nesibaigiantis ginčas / kur kieno ribos

mirusios kopos
pavėjui keliaujančios
drugių kapinės

dėl tos jūratės / kastytis pametė galvą / dabar neranda

kaip gražu aplink / diena be interneto / būnant laisvėje

tarptautinė haiku diena
ieškau trečios eilutės
pradėtam trieiliui

tai kas suskilę
suklijuojama laiko
kalba akmenys

kalėdų rytas / šviesa kūčių vakaro / mums tebešviečia

turintiems sparnus / ir vaikščiojantiems žeme / kartais pakeliui

vėjo galąstos / aštrios kriauklių geldelės / kruvinos pėdos

tas pats klausimas
kurioje pusėj laisvė
metai mąstyti

pamirštas kodas
įeiti į tuštumą
vienadienis drugys

pasimatymas / prieš daugelį metų / vis dar vėluoji

vis pilnėjančios / diena po dienos mūsų / pelenų urnos

pilnas inkilas
vidurdienio mišios
pagal varnėną

įjungiu rudenį / gelsva vakaro šviesa / rūko tirščiuose

rudens pabaiga
nuo triukšmo ir įniršio
nukritę lapai

rudens vakaras / paskutinė šviesa blykst / prieš pat sutemas

šviesos šaltiniai / gali keistis ir keistis / svarbiausia šviesa

kovo 9-oji
iš vakarykštės dienos
liko šešėliai

pavasaris
inkilų kėlimo šventė
dievo varnėnams

vėl pavasaris / sugrįžta pilnas spalvų / velykų rytas

šviesai prigulti / čia visada paklota / popietės saulė

vėl baltas lapas / imi ir nuspalvini / viską iš naujo

prisikėlimas / iš begalinės gelmės / velykų varpai

taip skauda akis / pro siaurą durų plyšį / lūž tan ti švie sa

PABAIGA.

Daugiau nemokamų elektroninių „Naujo vardo“ knygų ieškokite
www.naujasvardas.lt